SKRIFTLIG FORESPØRGSEL E-3055/01

af Anna Karamanou (PSE) til Kommissionen

(5. november 2001)

Om: Religiøse uroligheder i Nigeria

Foranlediget af de amerikanske luftangreb på Afghanistan er mindst 200 mennesker blevet nedslagtet i løbet af de seneste dage under de religiøse uroligheder, der er udbrudt i det nordlige Nigeria. Tusindvis af kristne forlader området på grund af muslimske krigsbanders hærgen.

Hvilke foranstaltninger agter Kommissionen at træffe med henblik på at standse drabene på civile indbyggere på grund af religion? Har Kommissionen til hensigt at yde støtte til den nigerianske regering med henblik på at imødegå krisen samt yde humanitær hjælp til de civile indbyggere, der tvinges til at forlade deres hjem?

Svar afgivet på Kommissionens vegne af Poul Nielson

(7. januar 2002)

Den primære medvirkende faktor til den vold, der har hærget Nigeria, anses for at være fattigdom kombineret med den yngre generations uopfyldte forventninger. Det kan også tænkes, at skrupelløse politiske og religiøse ledere udnytter de unges frustrationer. Dette synspunkt synes at deles af de nigerianske myndigheder, og de blev fremført af Nigerias repræsentanter på donormødet i Bruxelles den 19.-20. november 2001 som centrale faktorer, der skulle tages i betragtning af donorerne.

Kommissionen har eller er ved at udarbejde programmer til nedbringelse af fattigdommen på kort og længere sigt. På kort sigt er der ved at blive gennemført et program, hvorunder der er afsat omkring 65 mio. EUR til mikroprojekter og jobskabelse i Niger Delta, som er en af de stater, der er værst ramt af krisen. Derudover er der et mindre projekt under forberedelse, som tager sigte på at styrke den institutionelle kapacitet og yde støtte til det civile samfund og medieuddannelse i det nordlige Nigeria. På længere sigt er det instrument, der vil blive benyttet, landestøttestrategien, som snart vil blive gennemført, og hvis overordnede målsætning er at nedbringe fattigdommen i seks nøglestater. Det detaljerede program vil søge at angribe årsagerne til fattigdom ved deres rod, herunder også give udvidet adgang til tjenester og ressourcer, og at skabe beskæftigelse, og det vil blive understøttet med et beløb på 552 mio. EUR. Der er også planer om at udforme tillidsskabende foranstaltninger på kort sigt i de områder, der er alvorligt ramt af manglende sikkerhed.

Generelt set griber Kommissionen kun ind via Det Europæiske Fællesskabs Kontor for Humanitær Bistand (ECHO) i lande, hvor de nationale og lokale myndigheder ikke er i stand til at gribe ind over for naturkatastrofer eller menneskeskabte katastrofer, og hvis myndigheder anmoder om hjælp udefra. Hidtil har dette ikke været tilfældet for Nigerias vedkommende, hvor de lokale myndigheder mere eller mindre har formået at finde en løsning på problemet med det stigende antal internt fordrevne mennesker.

Samtidig har en række problemer i Nigeria strukturel karakter, og kortsigtet humanitær bistand er ikke det bedste middel til at løse sådanne problemer. Kommissionen mener alligevel, at det er vigtigt at følge de seneste begivenheder på stedet, så den planlægger at sende et ECHO-team til Nigeria for at kortlægge de implicerede risici.